**18.09.2023.**

**E-pasta nosaukums:**

Par grozījumiem Imigrācijas likumā

**E-pasta teksts:**

Nacionālais veselības dienests (turpmāk – Dienests)  informē, ka Saeimas sēdē tika atbalstīti priekšlikumi grozījumiem Imigrācijas likuma pārejas noteikumos, kas paredz, ka, Krievijas Federācijas pilsonim, kurš valsts valodas prasmes pārbaudi nav kārtojis attaisnojošu iemeslu dēļ, **piemēram, būtisku ar veselību saistītu iemeslu dēļ vai citu no personas gribas un rīcības neatkarīgu iemeslu dēļ,** būs tiesības pieprasīt atļauju uzturēties Latvijas Republikā, apņemoties atļaujas derīguma termiņā apgūt valsts valodu. Šī atļauja citā starpā nodrošinās uzturēšanās atļaujas saņēmējam **tiesības saņemt tādus pašus veselības aprūpes pakalpojumus valsts obligātās veselības apdrošināšanas ietvaros, kādi saskaņā ar tiesību normām ir paredzēti pastāvīgās uzturēšanās atļaujas turētājam, ja personas deklarētā dzīvesvieta ir Latvijas Republikā.**

Likums stāsies spēkā pēc tā izsludināšanas.

Dienests atgādina, ka līgumpartneram pirms veselības aprūpes pakalpojuma sniegšanas ir jāpārliecinās par personas tiesībām saņemt valsts apmaksātus veselības aprūpes pakalpojumus. Par personas tiesībām saņemt valsts apmaksātus veselības aprūpes pakalpojumus ārstniecības persona var pārliecināties apskatot Vadības informācijas sistēmas pakalpojumu saņēmēju reģistrā (turpmāk – VIS PSR) pieejamo informāciju par konkrēto personu. Ja personas statuss VIS PSR ir “*izslēgts,*” personai nav tiesību saņemt valsts apmaksātus veselības aprūpes pakalpojumus, savukārt, ja personas statuss VIS PSR ir “*pasīvi reģistrēts,*” “*reģistrēts*” vai “*bloķēts,*” personai ir tiesības saņemt no valsts budžeta līdzekļiem apmaksātus veselības aprūpes pakalpojumus. Kā arī, ja veselības aprūpes pakalpojuma sniedzējam ir šaubas par konkrētās personas tiesībām saņemt valsts apmaksātus veselības aprūpes pakalpojumus, veselības aprūpes pakalpojuma sniedzējam ir pienākums sazināties ar Dienestu.

Kā arī šobrīd notiek aktīvs darbs pie tā, lai tās personas, kurām ir tiesības saņemt valsts apmaksātus veselības aprūpes pakalpojumus, saskaņā ar plānotajiem grozījumiem Imigrācijas likuma pārejas noteikumos, netiktu kļūdaini izslēgtas no VIS PSR.